El mes de gener es tanca sense incidències destacables
12 febrer 2024

## El mes de gener es tanca sense incidències destacables12 febrer 2024Última actualització: 12 febrer 2024

![](../gestion/img/de40ebc82998a3b886bc4b7996ef947348b7ff9e4d82c03633629e5d0a3ac622.jpg)  
  

La **regidora delegada de Seguretat Ciutadana, Lydia Morant**, i el **comissari principal i cap de la Policia Local de Gandia, José Martínez Espasa**, han fet hui un **balanç** de les accions realitzades pel cos durant el **mes de gener**.

  
El passat octubre, tots dos van presentar la **campanya de proximitat** que ja ha posat en marxa la policia. Entre altres mesures, van comentar que, a partir d'eixe moment, es duria a terme un recompte mensual de totes les intervencions del retén amb l'objectiu de valorar i destacar les accions més importants en matèria de seguretat.

  
Quant a l'espai públic, Espasa ha explicat que durant el període analitzat es van dur a terme accions relacionades amb esdeveniments com el Porrat de Beniopa, la prova del Kilòmetre Vertical, la inauguració del camp de beisbol, o, entre altres coses, els actes fallers com el putxero de la Falla Lluís Belda o el concurs de paelles de Benipeixcar.

  
_"És un mes que es caracteritza per la seua tranquil·litat en l'àmbit d'activitat en els carrers, una vegada finalitzat el Nadal i sense festes en el calendari a la vista"_, ha afegit.

  
Respecte al trànsit, hi va haver **72 accidents**, dels quals dos foren amb vehicles de mobilitat personal. Destaquen també les **7 sancions per alcohol i drogues**, i la **col·laboració amb la Direcció General de Trànsit en la campanya de transport escolar**.

Aquesta es va fer del 22 al 26 de gener, amb 13 autobusos inspeccionats, i cap infracció, denotant la seguretat que envolta als professionals del transport escolar.

  
En aquest cas, el programa **Agent Tutor** va comptar amb **39 intervencions amb menors**, la majoria relacionada amb el control de la seua entrada als centres.

  
Quant a **convivència ciutadana**, hi hagueren un total de **34 accions**, relacionades amb orinar en la via pública, tindre animals solts, fer botellades, deixar trastos al carrer, etc. _"Cal dir que este tipus de delictes han tingut un descens important respecte del mes passat, relacionat amb la menor activitat festiva de gener"_, ha esmentat el comissari.

  
Dins de l'apartat de Seguretat Ciutadana, es tracten el treball de les unitats dels diferents districtes, així com de la Gessamí, que lluita contra la violència de gènere, o la Kalos, que persegueix les conductes d'odi al municipi. Durant el mes de gener van destacar els **568 avisos que es van fer al 112**, telèfon únic d'emergències de la Generalitat Valenciana.

  
Finalment, tal com ha explicat l'edil, dins de l'activitat de la policia assistencial, es van realitzar **112 serveis humanitaris** relacionats, sobretot, en ajudar a la gent gran que cau a terra, les persones desorientades, etc. A més, es va assistir a **13 persones sense sostre i es van atendre 7 temptatives de suïcidi**.

[Twittear](https://twitter.com/share)